Zaujímavý dizajn, GPRS, WAP a veľa iných užitočných funkcii v odolnom telefóne, tak to tu ešte nebolo. To je stručná charakteristika Siemensu ME45, ktorý sa začal na Slovensku predávať zhruba pred mesiacom.
"ME45 je tvrdá holka"
Už prvý pohľad na ME45 vo vás zanechá dojem odolného telefónu, aj keď vo veľmi decentnom prevedení. Dizajn má ME45 podobne ako aj jej sestra (S45) vajíčkovitého tvaru. Anténa je interná, čo je pri outdoorovom telefóne veľkým plus. Často krát je totiž pád telefónu práve na anténu a anténa toho veľa nevydrží. Sfarbenie telefónu je kombináciou dvoch farieb čiernej a šedej. Okrajové časti obalu telefónu tvorí pogumovaný materiál to kvôli tomu aby nebolo hneď vidieť odreniny a takýto materiál určite vydrží silnejší náraz ako plasty, ktoré sa bežne pri výrobe telefónov používajú. Z vlastných skúseností môžem povedať, že telefón je to skutočne pevný, pár krát som ho pustil z výšky asi dva metre a telefón akoby to ani nepocítil. Po tomto dvojtýždňovom tvrdom zaobchádzaní sa naviac na ME45 nenachádzal žiaden škrabanec. Môžem teda skonštatovať, že dizajn, konštrukcia a odolnosť voči nárazom sú v úplnom poriadku.
Parametre sú na outdoor ideálne.
Váha Siemensu ME45 je tesne pod hranicou sto gramov (99g), ak by sme to chceli porovnať s ostatnými outdoorovými telefónmi, ktoré sú u nás na trhu, ME45-ka by jednoznačne vyhrala čo sa týka najnižšej hmotnosti. Dokonca sa môže porovnávať aj s klasickými telefónmi. Rozmery 109x46x21mm sú skoro totožné s modelom S45, čo je taktiež pozitívna vlastnosť. V tomto je Siemens v kategórii outdoorové telefóny preborník. To sa musí uznať, už M35 bol najľahší a najmenší outdoor a ME45 v tom prvenstve pokračuje. Akoby si Siemens z pomedzi výrobcov najviac uvedomoval, že pri športovaní jednoducho veľký a ťažký mobil prekáža.
Batéria a jej výdrž.
Siemens sa rozhodol v prípade ME45 pre batériu Li-Ion s kapacitou 840 mAh. Li-Ion batéria je dobrým riešením nakoľko znesie neštandartné zaobchádzanie (nabíjanie), tento typ batérie je však dodávaný už u väčšiny mobilných telefónov, ktoré sú na trhu. Výrobca udáva dobu pohotovosti 60-300 hodín alebo doba hovoru 100-300 minút. Pri mojom teste vydržala po úplnom nabití, ktoré mimochodom trvá cca 2 hodiny batéria asi 100 hodín (4dni) v pohotovosti počas, ktorých som uskutočnil cca 50min. hovoru, prijal 30 SMS, odoslal 10 SMS a asi 10 min. som hral hru. To je celkom slušná výdrž, ktorá sa hodí ak sa chystáte do hôr, kde nie je k dispozícii elektrická zásuvka.
Ovládanie a pogumovaná klávesnica.
Ovládanie ME45-ky je klasicky siemensácke. Software v ME45 je totožný so softwarom v S45-ke. Ak budete prechádzať na ME45ku z niektorého iného Siemensu nemali by ste mať najmenšie problémy. Trošku trpezlivosti však budú musieť mať tí, čo prejdú na Siemens od inej značky. Nie je to však nič hrozné, ovládanie je viac menej intuitívne a to sa cení.
Siemens ME45 má sedem kláves, ktoré obsahujú nejakú funkciu. Pod displejm je ich hneď päť, šiesta klávesa je na ľavom boku a siedma na pravom boku. Určite vám ako prvá udrie do očí veľká klávesa okrúhleho tvaru, ktorá funguje ako štvorsmerová viac-funkčná klávesa. Z kľudového stavu sa stlačením tejto klávesy na pravej strane dostaneme do Menu. Ak sme v menu môže tento smer znamenať oj potvrdenie vybranej funkcie. Stlačením klávesy na ľavej strane sa vrátime o položku späť. Ak stlačíme klávesu naľavo v kľudovom stave dostaneme informácie o množstve prenesených dát cez GPRS. Stlačením klávesy smerom nadol v kľudovom stave sa dostaneme do tel. zoznamu. Pod displejom sa nachádzajú dve funkčné klávesy, ktorým sú priradené funkcie, ktoré sú zobrazené v spodnom riadku na displeji. Tlačidlo so zeleným telefónikom slúži na prijatie hovoru, alebo aj na zoznam desiatich posledne volaných čísiel. Tlačidlo s červeným telefónikom slúži na zrušenie hovoru a na zapnutie/vypnutie telefónu. Funkčná klávesa na ľavej strane slúži v kľudovom stave na prepínanie profilu a pri telefonovaní slúži na zosilnenie alebo zoslabenie zvuku. Klávesa na pravej strane zas slúži pri dlhšom podržaní na uloženie zvukového záznamu a pri krátkom stlačení spustí prehrávanie už uloženého zvukového záznamu.
Klávesnica je na Siemense ME45 pogumovaná a to aby tadiaľto neprenikla do telefónu voda alebo nejaké nečistoty. Nedá sa povedať, že by sa mi na nej písalo extra dobre. Klávesy majú vysoký zdvih ale to všetko kvôli odolnosti telefónu, takže nedá sa jej vytknúť, že je taká aká je. Rozhodne sa na nej neusmskujete. :-)
Displej a informácie na ňom
Siemens ME45 a jeho displej je totžný s displejom u S45. Farba podsvietenia je oranžová na ktorej sa informácie veľmi dobre čítajú. Displej je vysoko kontrestný a plne grafický.
Na displeji máte všetky potrebné informácie ako napríklad stav batérie, intenzita signálu, názov operátora v ktorého sieti ste prihlásený, čas, dátum, kľúčik ak máte zamknutú klávesnicu alebo prečiarknutý zvonček ak máte úplne vypnutý zvuk a poprípade aj nápis GPRS ak túto funkciu operátor poskytuje. V spodnom riadku máte názov funkcii, ktoré sú priradené ku tlačidlám hneď pod displejom. Čo mi však chýbalo je informácia o tom v akom profile sa práve nachádzam. Ocenil by som nejakú ikonku alebo aspoň skratku profilu .
Ako veľké plus hodnotím šetrič obrazovky. Môže to byť nejaký obrázok podľa vlastného výberu ale ideálne je si nastaviť ako šetrič analógové veľké hodiny. Hodiny sú prehľadné a tak trochu ladia s imidžom telefónu. Dá sa nastaviť čas po akom sa má šetrič aktivovať a aj heslo, na ktoré sa vás telefón spýta ak budete chcieť prejsť zo šetriča na pracovný displej.
Telefónny zoznam je skutočne veľkým plus tohoto mobilu. Nejde ani tak o klasický telefónny zoznam s menami a číslami, ako o adresár, kde si môžete zaznačiť viacero údajov. Celé meno poprípade názov firmy, štyri telefónne čísla (číslo na mobil, číslo do práce, číslo domov, číslo k milenke), elektronickú adresu, ulicu, mesto, PSČ, krajinu a aj adresu internetovej stránky aleb wap stránky (Ak vložíte wap stránku, tak pri jej výbere sa vám automaticky spustí aj wapový prehliadač). A toto všetko ak máte prázdnu pamäť sa vám do ME45ky zmestí 500 krát. Čo však musím Siemensu vytknúť sú iba dve skupiny volajúcich. Jedna skupina sú VIP a druhá sú všetci ostatní v tel. zozname. To je na mobil s päťsto položkami trošku málo. Vyzváňacích profilov je osem. Bežné prostredie, Tiché prostredie, Hlučné prostredie, Súprava auto, Headset, V lietadle a dva sú prázdne, tie so môžete pomenovať a nakonfigurovať podľa vlastných potrieb.
Dáta neustále po ruke a skvele zorganizovaný deň, čo viac si manažér môže priať
Siemens ME45 je jeden z prvých telefónov od Siemensu, ktorý zvláda GPRS a zvláda ho vo forme 3+1, čo znamená tri sloty na download a jeden slot na upload. Tri sloty na download znamenajú v reálnom svete cca 33 kbps rýchlosť pre sťahovanie dát čo je podstatne viac ako 9,6 kbps. Nakoľko u nás ešte žiaden operátor GPRS komerčne neponúka, nemal som možnosť si to reálne odskúšať. Avšak netreba zúfať, keď je potreba preniesť nejaké dôležité dáta na ceste, dá sa to aj cez hardwarový modem, ktorým sa ME45 dokáže pripojiť rýchlosťou 14,4 kbps. Na prepojenie s počítačom môžete použiť IrDA port alebo dátový kábel, ktorý je štandardne dodávaný s každým telefónom ME45. Cez dát. kábel alebo IrDA si môžete do telefónu nahrávať aj rôzne logá, obrázky a zvonenia.
V balení spolu s telefónom a káblom je CD so softwarom. Ide o programy GPRS Modem Assistant, ktorý som ale ani neinštaloval pre nemožnosť odskúšať si GPRS. Data Exchange je software, ktorý slúži na prezeranie si dát uložených v telefóne ako napríklad máte prístup ku smskám, slovníku T9, tel.zoznamu (adresáru), melódiam a obrázkom. Ďalej je tam program pre synchronizáciu údajov v telefóne s údajmi, ktoré máte napríklad v MS Outlook. Tento program sa volá Quick Sync. Program funguje veľmi jednoducho. Načíta údaje z mobilu a z Outlooku, potom ich zosynchronizuje a následne ich nahrá naspäť do telefónu a do Outlooku.
Organizér je v ME45 vylepšený oproti starším Siemensom. Novinkou je zadávanie si úloh, teda nie už len klasické pripomienky. Rozdiel je v tom, že pripomienku ste si mohli zadať len jednorázovo a pri úlohách si nastavíte začiatok, čas koľko sa máte danej úlohe venovať a či ste danú úlohu splnili. Do úloh ale aj do kalendára si môžete uložiť ako textovú poznámku tak aj hlasový záznam, čo je v celku veľmi praktické. Úlohy a pripomienky v kalendári si môžete prezerať v grafickom prehľade a to v troch úrovniach – mesiac, týždeň alebo každý deň osobitne. Popri organizéri by som rád spomenul aj Budík, ktorý je možné nastaviť aby vás budil iba vo vybrané dni napríklad len v pondelok až piatok.
Konečný verdikt
Siemens ME45 so svojim softwarom vôbec nepripomína outdoorovy telefon, pretože má funkcie ako iné pracovné telefóny, čo je určite veľké plus. Ten pevný vode odolný outdoorový obal je akousi pridanou hodnotou tohto telefónu. Siemens ME45 je ideálnym riešením pre manažérov alebo riaditeľov, ktorí po práci nejdú do krčmy alebo baru, či váľať sa ku televízii ale idú aktívne oddychovať nejakou svojou obľúbenou športovou činnosťou.
Siemens ME45 v skratke:
Cena: 17400Sk
Sieť: GSM 900/1800 MHz
Hmotnosť: 99g
Rozmery: 109x46x21mm
Batéria: Li-Ion 840mAh
Pohotovostný režim: 60-300 hod.
Doba hovoru: 100-360 min.
Pamäť: 500 miest tel. zoznam alebo 100 SMS
Záznamy: 10 neprijatý / 10 prijatých / 10 vytvorených hovorov
Zvonenie: 38 + 4 vlastné + vibračné
Funkcie: WAP 1.2, GPRS, hardwarový modem, IrDA, Slovenská T9, hry, kalendár na 50 položiek, pripomienky, úlohy, synchronizácia, hlasové ovládanie, dve skupiny volajúcich, profily, kalkulačka, prevod meny, hodiny, dátum, budík, stopky a iné.
Upozornenie: Ak kliknete na malý obrázok dole v galérii, ten sa vám otvorí veľký v novom okne!